Vrou in hof vir sakeman se moordHennie en Martie Kruger. Foto: Facebook. Martha (Martie) Suzan Kruger (47), het Dinsdag in die Barberton-landdroshof verskyn nadat sy Maandag glo haar man, Hennie Kruger, in Malelane, Mpumalanga doodgeskiet het. Volgens brig. Selvy Mohlala, ŉ polisiewoordvoerder, besit die egpaar hul eie onderneming, Kruger Makelaars. Die kantoor is naby aan hul huis geleë. Hennie, in sy laat 50’s, was ŉ bekende sakeman in die dorp. Martie en Hennie was omstreeks 16:00 by hul huis toe hulle glo in ŉ woordewisseling betrokke geraak het. “Dit is in hierdie stadium onduidelik waaroor die egpaar baklei het,” het Mohlala gesê. Die bure het glo ŉ skoot gehoor waarna hulle Martie die huis sien verlaat het met twee vuurwapens in haar hande. Hulle het die polisie ontbied. Die polisie het Hennie in ŉ plas bloed in die huis aangetref. Hy is op die toneel dood verklaar. “Martie is dadelik in hegtenis geneem en van moord aangekla,” het Mohlala verduidelik. Volgens hom is Martie op borgtog van R5 000 vrygelaat op die voorwaarde dat sy haar paspoort inhandig. Haar saak is tot 9 Junie uitgestel, en gaan in die rondgaande hof in Malelane voorkom. Lees ook: Sakeman glo deur vrou doodgeskiet